
Mentally Handicapped Children in the Family

Bevezetés
A fogyatékos gyermek születése alapjaiban rázza meg a családot, amely kihat a család valamennyi kapcsolatrendszerére. A családra nehezedő terhek miatt jellegzetes problémák alakulhatnak ki, mely akár a családi egyensúly felborulását is eredményezheti. Az érintett családoknak kiemelt, intenzív és empatikus védőnői gondozásra, speciális támogatásra van szükségük.

Módszerek
A kvantitatív, keresztmetszeti vizsgálat célcsoportját értelmi fogyatékos gyermeket/fiatal felnőttet nevelő szülők képezték. Anonim adatgyűjtés történt, saját szerkesztésű kérdőívvel, célcsoporton belüli kényelmi mintavétellel, ahol a családban való nevelkedés a mintába kerülés kritériuma volt. Az elemzés 95%-os valószínűségi szinten, Spearman-féle rang-korrelációs számítással, χ2 próbával, Fisher's Exact teszttel, SPSS 13.00 programmal történt.

Eredmények
A jövőképpel szembeni ambíciók több tényezővel mutattak szoros összefüggést. A fiatal szülői életkor (p=0,05), valamint az anyagi jólét (p<0,001) bizakodóvá teszi a szülőket, a diagnózis közlésének pozitív módja pedig javítja a jövőképet (p<0,001). Az egészséges gyermeket is nevelő szülők, a jövőben elsősorban a testvérekre számítanak a fogyatékos gyermek ellátásában (p<0,001). A társas kapcsolatok csökkenése negatívan befolyásolta a családi élet beszűkülésének szubjektív megítélését (p <0,001). A szülők csupán 46%-a elégedett a védőnő tanácsaival, a gyermek gondozásával, nevelésével kapcsolatos gondok megoldásában a védőnő 48%-ban segített, e téren a szülők 26%-a egyáltalán nem kapott hatékony segítséget.

Következtetések
A védőnői családlátogatások során külön figyelmet kell fordítani a családi védőháló erősítésére, a krízisek kezelésére. Releváns a szakmai ismeretek bővítése a védőnők részéről, a fogyatékosságról, fejlesztési lehetőségekről, valamint az egészséges testvért veszélyeztető rizikótényezőkről.



